Document ID: /roh_data/filtered/fineweb-2-filterrobots_roh.jsonl.gz/16066

Flem cun Binia Feltscher, Irene Schori, Franziska Kaufmann e Carole Howald eran suenter quatter ends gia cun 1:4 en retard, e suenter otg ends stevi 4:7. La finala han las Grischunas mo anc pudì plazzar mintgamai in crap en ils dus davos ends, uschia che la terrada è stada inevitabla.
Enstagl Flem va Baden a Peking
Baden Regio, las campiunessas mundialas dal 2015, èn uschia sa qualifitgadas per il campiunadi mundial da quest onn. En in mais pon skip Alina Pätz ir a Peking ensemen cun Nicole Schwägli, Marisa Winkelhausen e Nadine Lehmann.
Campiun dals umens è Genevra
Il club da curling Genevra cun il skip Peter de Cruz gudogna il final encunter il club da curling Dübendorf cun 8:6 e daventa uschia campiun svizzer. Duas giadas è il team da Genevra ì en avantatg, il team da Dübendorf cun il skip Felix Attinger, figl dal campiun d’avant blers onns Peter Attinger, ha dentant adina puspè pudì egualisar. Uschia han suenter duas uras e mez ils davos craps decidì la partida en favur dal team da Genevra.
Per Genevra cun Valentin Tanner, Peter De Cruz, Claudio Pätz e Benoît Schwarz, munta questa victoria era la qualificaziun per ils campiunadis mundials ad Edmonton (Canada), che han lieu entschatta avrigl.
RR novitads 14:00